Diari Oficial de la Generalitat Valenciana


Sumari del DOGV 2216, del 28-02-1994 (1994/830674)

ORDRE de 17 de febrer de 1994, de la Conselleria de Cultura, per la qual s'aproven les bases i es convoca la concessió d'ajudes a la producció editorial en valencià per a 1994.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/17/(5)/dof/vci/html**

### Dades del document

Número de DOGV
:   2216

Data del DOGV
:   28-02-1994

Secció del DOGV
:   DISPOSICIONS GENERALS

Número del document
:   1994/830674


Data del document
:   17-02-1994

Organisme emissor
:   Conselleria de Cultura

Tipus de document
:   Ordre

ORDRE de 17 de febrer de 1994, de la Conselleria de Cultura, per la qual s'aproven les bases i es convoca la concessió d'ajudes a la producció editorial en valencià per a 1994. [94/1219]  
Per tal de fomentar les peculiaritats del poble valencià i procurar la recuperació de la llengua pròpia, d'acord amb els articles 2n i 7è.4 de la Llei Orgànica 5/82, d'1 de juliol, per la qual s'aprova l'Estatut d'Autonomia de la Comunitat Valenciana, i l'article 25.4 de la Llei de la Generalitat Valenciana 4/83, d'ºs i Ensenyament del Valencià, segons el qual la Generalitat Valenciana donarà suport a totes aquelles accions que estiguen encaminades a l'edició, el desenvolupament i la promoció del llibre valencià, amb un tractament específic a aquelles que siguen impreses en valencià.  
Fent ús de les atribucions que em confereix l'article 35 de la Llei de la Generalitat Valenciana 5/83, de 30 de desembre, de Govern Valencià.  
ORDENE:  
Primer  
Es convoca la concessió d'ajudes a la producció editorial en valencià per a l'any 1994, i s'aproven les bases per les quals es regirà, que s'inclouen com a annex I d'aquesta ordre.  
Segon  
Aquestes ajudes es faran amb càrrec al capítol II del programa 452.10, aplicació pressupostària 227.3, dels Pressupostos de la Generalitat Valenciana per a 1994.  
L'import global màxim destinat a aquestes ajudes serà de trenta milions (74.114.902) de pessetes i es concediran, dins el termini indicat en la base tercera de l'annex I d'aquesta ordre, en tant hi haja disponibilitat de l'esmentada quantitat.  
DISPOSICIONS FINALS  
Primera  
Hom faculta el Director General de Promoció Cultural perquè, en l'àmbit de les seues competències, adopte les mesures escaients per a l'aplicació i el desenvolupament d'aquesta ordre.  
Segona  
Aquesta ordre entrarà en vigor el mateix dia que es publique en el Diari Oficial de la Generalitat Valenciana.  
Tercera   
Contra aquesta ordre, que posa fi a la via administrativa, podrà interposar-se recurs contenciós administratiu, en el termini de dos mesos des de la data de la publicació d'aquesta, davant de la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, d'acord amb l'article 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 17 de febrer de 1994  
La consellera de Cultura,  
PILAR PEDRAZA MARTíNEZ  
ANNEX I  
Bases per a la concessió d'ajudes a la producció editorial en valencià per a 1994.  
1. Requisits per a la concessió d'ajudes.  
1.1) Seran objecte d'ajuda tots aquells llibres produïts en valencià per empreses editorials comercials amb seu social a la Comunitat Valenciana, que siguen comercialitzats a través de llibreries, tinguen el preu de venda al públic no superior a cinc mil (5.000) pessetes i se'ls haja atorgat el número de dipòsit legal durant els anys 1993 o 1994, sempre que no s'haja acollit a aquesta ajuda al llarg de 1993.  
1.2) Les obres que aspiren a l'ajuda hauran de ser primeres edicions o bé reedició de títols d'una edició anterior, feta per la mateixa editorial o per altres, que date de vint-i-cinc ó més anys. També hauran de comptar amb un tiratge mínim de mil exemplars i un mínim de cinquanta pàgines/exemplar, inclosos els llibres infantils.  
1.3) L'esmentada ajuda es materialitzarà en la compra d'exemplars per la Conselleria de Cultura.  
2. Supòsits exclosos.  
a) Els llibres inclosos en els plans d'edició que es beneficien d'una ajuda econòmica per part d'aquesta conselleria, mitjançant les ajudes a la labor editorial valenciana, durant els anys 1993 i 1994.  
b) Tots els llibres de text sense excepció, qualsevol que siga el nivell o tipus d'ensenyament; els llibres d'exercicis i pràctiques i les corresponents claus d'exercicis i llibres del professor, i també les enciclopèdies i diccionaris.  
c) Les obres editades en fascicles.  
d) Els llibres conceptuats com de bibliòfils.  
e) Els llibres publicats per associacions, fundacions i d'altres institucions públiques o privades sense finalitat lucrativa, encara que figuren inscrites en el Registre d'Empreses Editorials. Igualment els llibres editats pels seus autors i els no vendibles.  
f) Les obres que, editades per clubs de llibres i empreses similars, només poden adquirir-les els socis o adherits i les editades expressament per a venda a terminis.  
g) Els àlbums, retallables, llibres de pintar i d'acolorir, quaderns de caligrafia i exercicis i, en general, tots aquells en què s'haja de treballar.  
h) Els llibres de partitures musicals.  
i) Aquelles obres plurilingües en les quals el text base no siga el valencià.  
3. Sol·licituds.  
a) El termini de presentació de sol·licituds començarà a partir de l'1 de març de 1994 i finalitzarà el 15 de novembre del mateix any.  
b) Podran presentar sol·licituds les empreses editorials legalment constituïdes, les quals les formalitzaran segons el model inclòs a l'annex II d'aquesta ordre, adjuntant-hi la documentació que especificarà aquest model. També s'hi hauran d'indicar les subvencions que se sol·liciten en altres institucions i organismes.  
c) Les sol·licituds es podran presentar al registre general de la Conselleria de Cultura, als serveis territorials de Cultura d'Alacant, Castelló o València; als centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels procediments que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
d) Si la sol·licitud no reuneix les dades exigides o hi falta documentació complementària, es requerirà la persona interessada perquè, en el termini de deu dies, esmene els defectes, amb l'advertiment de l'arxiu de la sol·licitud en cas contrari.  
e) El Servei de Patrimoni Bibliogràfic i Documental de la Direcció General de Promoció Cultural realitzarà la instrucció de l'expedient corresponent, i amb l'informe escaient, elevarà les propostes al director general de Promoció Cultural.  
4. Resolució de les sol·licituds d'ajuda.  
Una vegada examinades les obres pel Servei de Patrimoni Bibliogràfic i Documental, amb l'informe de la Direcció General de Política Lingüística, el director general de Promoció Cultural, per delegació de la Consellera de Cultura, resoldrà la compra dels exemplars corresponents si aquests reuneixen les condicions exigides per aquestes bases; tot això dins de les previsions pressupostàries que s'hi han consignat. La resolució adoptada pel director general serà notificada a l'editor.  
La resolució del director general de Promoció Cultural inclourà la petició d'exemplars de les obres seleccionades, el nombre de les quals serà de dos-cents cinquanta exemplars per a aquelles obres amb preu de venda al públic inferior a dues mil pessetes, i de cent exemplars per a aquelles obres amb preu de venda al públic comprés entre dues-mil i cinc-mil pessetes.  
5. Obligacions dels beneficiaris.  
Els editors que siguen beneficiaris de les ajudes a la producció editorial en valencià estaran obligats a:  
a) Subministrar els exemplars sol·licitats per la Conselleria de Cultura en el termini de trenta dies a partir de la recepció de la sol·licitud.  
b) Facilitar els exemplars que li han estat sol·licitats als centres de recepció que la petició especificarà.  
c) Presentar al Servei de Patrimoni Bibliogràfic i Documental la factura per triplicat, juntament amb els comprovants d'haver realitzat l'enviament dels llibres.  
ANNEX II  
El sotasignat ..., en representació de l'editorial ..., amb domicili a ..., codi postal núm. ..., carrer ... núm. ..., tel. ..., inscrita al Registre d'Empreses Editorials amb el núm. ..., d'acord amb el que estableix l'ordre de la Conselleria de Cultura per a la concessió d'ajudes a la producció editorial en valencià per a 1994,  
EXPOSE:  
Primer  
Que l'empresa editorial que represente, ha editat en valencià l'obra les característiques de la qual són les següents:  
- Títol del llibre: ...  
- Autor: ... Pseudònim: ...  
- Col·lecció: ... Núm.: ...  
- Nombre de pàgines: ... Format: ... Enquadernació: ...  
- Il·lustracions en color ... En B/N: ...  
- Preu de venda: ... Tiratge declarat: ...  
- Dipòsit legal: ... Núm. d'edició: ...  
- Primera edició l'any: ... Editorial: ...  
- ISBN: ...  
Segon  
Que l'obra esmentada, dos exemplars de la qual s'adjunten, compleix els requisits estipulats per acollir-se al suport genèric institucional a obres editades en valencià. Per això,  
SOL·LICITE:  
Rebre el suport genèric en forma de compra d... exemplars de l'obra esmentada en les condicions previstes per aquesta ordre.  
DIRECCIó GENERAL DE PROMOCIó CULTURAL


Còpia Permalink ELI